[{"text_idx": "#000004", "text": "Bwriad gwreiddiol Thomas Telford a William Jessop oedd i\u2019r draphont ddw\u0302r fod yn un gymharol fach ac iddi groesi darn bach o\u2019r dyffryn dros Afon Ceiriog. Y bwriad hefyd oedd defnyddio cerrig a chlai pwdlo i\u2019w chodi hi yn y ffordd draddodiadol a chodi arglawdd enfawr o bridd i gario\u2019r gamlas ar draws gweddill y rhannau o\u2019r dyffryn. Rhoes Richard Myddleton o Gastell y Waun ergyd farwol i\u2019r cynnig hwnnw drwy ddadlau y byddai\u2019n difetha golwg Dyffryn Ceiriog. Yr ymateb cychwynnol i hynny oedd symud y draphont i fyny\u2019r afon i fan lle y gwna\u0302i hi lai o ddrwg i olwg y dirwedd. Ond pan gafwyd gwybod bod problemau wedi codi wrth ddefnyddio cyfuniad o bridd a chlai pwdlo i godi traphontydd yn Swydd Derby, gorchmynnodd William Jessop fod rhaid ailystyried y cynllun o\u2019r bo\u0302n i\u2019r brig."}]